Pia Kristensen (DF), 2004-04-29:
I Dansk Folkeparti finder vi det sympatisk, at SF fremsætter et forslag, som handler om at give gravide stofmisbrugere den bedste hjælp.
Vi er helt enige med SF i, at det skal gøres.
Når det er sagt, må jeg sige, at vi i særdeleshed lægger vægt på det ufødte barns ret til at blive født sundt og uden skader.
Spørgsmålet er så, om en støtteperson er den rigtige indsats, og det er vi faktisk betænkelige ved.
Vi tror, der skal helt andre metoder
Vi mener ganske enkelt, at der med en helt ny lov må skabes mulighed for, at gravide misbrugere skal tvangstilbageholdes i behandling, præcis som man gør i Norge.
Den gældende lov i Danmark er baseret på tredobbelt frivillighed.
For det første er det den enkelte amtskommune, der tager stilling til, om man vil anvende loven og fastholde stofmisbrugere i behandling; for det andet kræves der en konkret beslutning om at tilbyde en stofmisbruger at indgå kontrakt om behandling for stofmisbrug med mulighed for tilbageholdelse, og for det tredje kræves der tilslutning fra den stofmisbrugers side, som har fået tilbud om kontrakt af den omhandlede type.
Den gennemgående begrundelse for ikke at anvende loven er, at amtskommunerne finder, at stofmisbrugsbehandling bør baseres på motivation og frivillighed.
I Dansk Folkeparti ser vi helt anderledes på dette.
Vi mener, at lovgivningen skal skærpes, og vi er helt enige med den tidligere formand for Børns Vilkår, John Halse, når han siger, at det er moralsk forkasteligt, at man ikke har turdet tage en ordentlig politisk diskussion om det ufødte barns rettigheder, så gravide misbrugere tvinges til at foretage et valg.
Vi er enige med læge May Olofsson, der er leder af Familieambulatoriet på Hvidovre Hospital, når hun siger, at det skal være muligt at tvangstilbageholde gravide misbrugere, som er i behandling på sygehusafdelinger.
Hvis nogen har forstand på gravide stofmisbrugere og de skader, de påfører deres ufødte børn, må det være May Olofsson, som i årevis har beskæftiget sig med området og har skrevet bøger om det.
Lad mig nævne nogle ganske få af de sager, hun har beskrevet fra sin praktiske hverdag:
En prostitueret stofmisbruger, i øvrigt tredjegangsfødende, føder et for tidligt født barn med en betydelig hjerneskade.
En ottendegangsfødende misbruger, som i forvejen har syv tvangsanbragte børn, føder et nyt, svært skadet barn, og også dette barn tvangsanbringes.
En andengangsfødende indlægges med bylder, fordi hun fejlfixer.
Hun føder et dødfødt barn, og en efterfølgende obduktion af barnet viser tilstedeværelse af metadon, morfin, ketogan, amfetamin, stesolid og hash.
Jeg kunne remse flere eksempler op, men jeg vil stoppe her.
Vi kan ikke forhindre, at misbrugere skal have frihed til selv at gå i hundene, men jeg vil gerne spørge, om det er rimeligt, at et frit land tillader, at børn bliver født med svære hjerneskader, fordi deres mødre er ude af stand til at tage vare på dem.
Jeg vil gerne gentage: Vores holdning er, at stofmisbrugere ikke har nogen reel mulighed for at få tilbudt behandling ifølge loven om tilbageholdelse, fordi amterne har valgt ikke at bruge ordningen.
Den decentrale beslutningsproces om ikke at implementere loven er efter Dansk Folkepartis opfattelse endt med at blive dens egen svaghed.
Vi mener, at man som gravid stofmisbruger bør have en forpligtelse til at varetage det kommende barns tarv.
Denne forpligtelse styrkes endvidere, fordi man i Danmark har mulighed for at få foretaget abort.
Hvis man fravælger abort og dermed vælger at føde barnet, bør man også afkræves et minimum af ansvar både under og efter graviditeten.
Det kan imidlertid være svært for stofmisbrugere at leve op til det, og som situationen er nu, kan ingen forhindre stofmisbrugeren i at fortsætte sit misbrug under graviditeten.
Herved volder den gravide misbruger skade på sit ufødte barn, og den sociale situation forbedres ikke. Vi lægger som sagt vægt på det ufødte barns ret til at blive født sundt og uden skader, og på den baggrund er det vigtigt for os, at der indføres et tvangstilbageholdelseselement i loven.
Men vi mener ikke, at en støttepersonordning kan rette op på noget som helst, for vi mener ikke, den kan stå alene.
Vi er positive over for en støttepersonordning
, men vi mener også, der skal andre initiativer til, så derfor vil Dansk Folkeparti afvise forslaget, som det ligger her.
Hvis SF er villige til at lave et ændringsforslag, så der også sættes fokus på tvangsbehandling, er Dansk Folkeparti straks mere positivt, men det kan vi måske se på under udvalgsarbejdet.